Јосеф Малечек
Јосеф Малечек (; Праг, 18. јун 1903 − Бејпорт, 26. септембар 1982) био је један од најбољих чехословачких хокејаша на леду у периоду између два светска рата. Играо је на позицији централног нападача и својевремено важио за једног од најбољих европских играча на тој позицији.

Играо је за чехословачке клубове Спарту и ЛТЦ из Прага, и Слован из Братиславе од 1921. до 1948. године, када је након доласка комуниста на власт у земљи емигрирао прво у Швајцарску, а потом 1955. у Сједињене Државе. За нешто мање од 30 сезона колико је провео у чехословачким клубовима постигао је преко 1.000 голова и освојио 6 титула националног првака. Након светског првенства 1931. на којем је проглашен за најбољег стрелца, њујоршки Ренџерси понудили су му професионални уговор и могућност наступања у најјачој хокејашкој лиги света, НХЛ-у, међутим одбио је и наставио да игра у својој земљи.

У дресу репрезентације Чехословачке освојио је укупно 12 медаља на европским првенствима, по 4 медаље сваког сјаја. Са светских првенстава има две бронзе, са СП 1933. и СП 1938. године. Био је део олимпијске репрезентације Чехословачке на ЗОИ 1924, ЗОИ 1928. и ЗОИ 1936. године.

Поред хокеја рекреативно се бавио и тенисом, фудбалом, атлетиком и хокејом на трави. Био је власник једне од првих специјализовано хокејашких продавница у Чехословачкој. Након одласка у Сједињене Државе радио је као новинар за „Радио Слободна Европа”. Године 2003. постхумно је уврштен у „Хокејашку кућу славних ИИХФ-а”.

Референце

Спољашње везе 
 
 Играчка статистика на сајту -{eurohockey.com}-

Рођени 1903.
Умрли 1982.
Чехословачки хокејаши на леду
Чешки хокејаши на леду
Чехословачки олимпијци на Зимским олимпијским играма 1924.
Чехословачки олимпијци на Зимским олимпијским играма 1928.
Чехословачки олимпијци на Зимским олимпијским играма 1936.
Европски прваци у хокеју на леду